Eirlys Wyn Jones

Nofelydd o Gymru oedd Eirlys Wyn Jones (1943 – Rhagfyr 2025).

 Bywgraffiad 
Cafodd Eirlys ei magu yn Rhos-fawr a'r Ffôr ar y ffin rhwng Llŷn ac Eifionydd. Cafodd ei haddysg yn Ysgol Gynradd Y Ffôr ac yna Ysgol Ramadeg Pwllheli cyn gadael yr ysgol yn 16 oed. Bu'n gweithio fel swyddog treth ym Mhorthmadog ac mewn swyddfa cyfrifydd ym Mhwllheli. 

Bu hi a'i gŵr yn ffermio yng nghartref y teulu yn Chwilog nes iddynt ymddeol yn 2017 a dim ond bryd hynny y bu iddi droi at ysgrifennu.

Mentrodd anfon ei nofel gyntaf Pwy Ti'n Feddwl Wyt Ti?  i gystadleuaeth Gwobr Goffa Daniel Owen yn Eisteddfod Genedlaethol Cymru Caerdydd 2018. Derbyniodd ei hymgais feirniadaeth gadarnhaol gan y beirniaid eisteddfodol, gan hynny cyflwynodd y gwaith i Wasg Carreg Gwalch i'w gyhoeddi yn 2019.

Cyhoeddodd ddwy nofel arall, Tu Ôl I'r Llenni yn 2021 a Tua'r Gorwel yn 2023. 

 Bywyd personol 
Roed hi a Griff ei gŵr yn rhieni i dri o blant ac yn Nain a Thaid i wyth. 

Bu farw yn 82 mlwydd oed. Mewn teyrnged iddi, dywedodd Nia Roberts, Golygydd Gwasg Carreg Gwalch: "Roedd yn fraint cael cydweithio ag Eirlys Wyn Jones ar ei thair nofel – roedd hi’n awdur naturiol, er na ddechreuodd sgwennu nes iddi ymddeol, a’i harddull gynnil yn cyffwrdd y galon."

 Cyfeiriadau 

Categori:Genedigaethau 1943
Categori:Marwolaethau 2025
Categori:Llenorion Cymraeg
Categori:Llenorion benywaidd yr 20fed ganrif o Gymru
Categori:Llenorion benywaidd yr 21ain ganrif o Gymru

Categori:Prosiect WiciLlên